หุ้นยุโรปปิดพุ่ง รับ ECB เพิ่มวงเงินฉุกเฉินให้ธนาคารกรีซ
ตลาดหุ้นยุโรปปิดพุ่งขึ้นเมื่อคืนนี้ (16 ก.ค.) หลังจากธนาคารกลางยุโรป (ECB) ประกาศเพิ่มวงเงินกู้ฉุกเฉินให้แก่ภาคธนาคารกรีซ เพื่อช่วยบรรเทาภาวะตึงตัวในระบบธนาคารของกรีซ รวมทั้งข่าวที่ว่าสหภาพยุโรป (EU) เห็นพ้องในหลักการที่จะปล่อยเงินกู้ระยะสั้นวงเงิน 7 พันล้านยูโรให้กับกรีซแล้ว ซึ่งปัจจัยดังกล่าวช่วยหนุนตลาดหุ้นยุโรปทำสถิติปิดในแดนบวกติดต่อกัน 7 วันทำการ
17 ก.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 1.4% ปิดวานนี้ (16 ก.ค.) ที่ 405.43 จุด, ดัชนี CAC-40 ตลาดหุ้นฝรั่งเศสปิดที่ 5,121.50 จุด เพิ่มขึ้น 74.26 จุด หรือ +1.47%, ดัชนี DAX ตลาดหุ้นเยอรมันปิดที่ 11,716.76 จุด พุ่งขึ้น 177.10 จุด หรือ +1.53% และดัชนี FTSE 100 ตลาดหุ้นลอนดอนปิดที่ 6,796.45 จุด เพิ่มขึ้น 42.70 จุด หรือ +0.63%
ตลาดหุ้นยุโรปปิดบวกติดต่อกัน 7 วันทำการ เนื่องจากนักลงทุนคลายความวิตกกังวลเกี่ยวกับปัญหาหนี้สินของกรีซ หลังจากมีรายงานว่า ECB ประกาศเพิ่มวงเงินกู้ฉุกเฉินให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ ตามคำร้องขอของธนาคารกลางกรีซ
ขณะที่สหภาพยุโรป (EU) เห็นพ้องในหลักการที่จะปล่อยเงินกู้ระยะสั้นวงเงิน 7 พันล้านยูโร (7.65 พันล้านดอลลาร์) แก่กรีซแล้ว เพื่อให้กรีซสามารถชำระหนี้เงินกู้ 3.5 พันล้านยูโรแก่ ECB ในวันจันทร์หน้า
นอกจากนี้ ตลาดยังขานรับข่าวรัฐสภากรีซอนุมัติร่างกฎหมายปฏิรูปเศรษฐกิจฉบับใหม่ เพื่อให้เป็นไปตามข้อตกลงกับเจ้าหนี้ยูโรโซนเมื่อวันจันทร์ที่ผ่านมา เพื่อแลกกับการได้รับความช่วยเหลือทางการเงินครั้งใหม่ ซึ่งจะช่วยให้กรีซรอดพ้นจากการผิดนัดชำระหนี้และไม่ต้องออกจากยูโรโซน
หุ้นสวอช กรุ๊ป พุ่งขึ้น 5.2% หลังจากบริษัทเปิดเผยผลประกอบการที่ดีเกินคาด ขณะที่หุ้นอัลฟา ลาเวล ทะยานขึ้น 13% ขานรับผลประกอบการที่ดีเกินคาดเช่นกัน